Hoseng ho hong, bo-pula-maliboho ba bang, e leng Michael le Linda ba ne ba ntse ba hlophisa toroli ea lingoliloeng haufi le lebōpo la Sehlekehleke sa Margarita, Venezuela. Monna e mong ea bitsoang Aníbal o ile a tla toroling ’me ba mo fa buka ea Seo Bibele e se Rutang. O ile a ba bolella hore ntate oa hae o ne a hlokahalletse lebōpong leo lilemong tse supileng tse fetileng le hore haesale ’mè oa hae a e-ba le khatello ea maikutlo ho tloha ka nako eo. Beke e latelang, Aníbal o ile a khutla ’me a bolella Michael le Linda hore ba ne ba ikhopotsa lefu la ntate oa hae. O ile a ntša selefouno eaba o letsetsa ’mè oa hae, a kōpa Michael hore a ke a mo tšelise, ’me o ile a fela a etsa joalo. Ho tloha ka nako eo, o ’nile a letsetsa Michael le Linda ka makhetlo a ’maloa, ’me ba mo fa litemana tse khothatsang. Molaetseng o mong oa SMS, ’mè oa Aníbal o ile a re, “Kajeno ke ikutloa ke le betere hobane le ntšelisitse ebile le nthusitse hore ke matlafatse tumelo ea ka.”